Erra Fazira

{{Infobox person
| name = Erra Fazira
|native_name=| image = Erra Fazira on MeleTOP.jpg
| caption = Erra ditemuramah dalam rancangan MeleTOP di Astro Ria pada 23 Jun 2015.
| birth_name = Fazira binti Wan Chek
| birth_date =
| birth_place = Rawang, ,
| education = Sijil Pelajaran Malaysia (SPM)
| occupation = Peragawati, penyanyi, pelakon, pengacara, penerbit, penyampai radio
| works =
| years_active = 1992—kini
| spouse =
| children = 1.Engku Aleesya Engku Emran {}
2.Dania Sofia Mohamad Ezwan {}
| parents =
|relatives=Wan Oppa| module =
}}

Fazira binti Wan Chek (lahir 9 Februari 1974) atau lebih dikenali sebagai Erra Fazira ialah seorang peragawati, penyanyi, pelakon, pengacara dan penerbit wanita Malaysia. Dilahirkan dan dibesarkan di Rawang, Selangor, Erra memulakan kerjaya seni pada usia 17 tahun dengan menjadi penyanyi di persembahan pentas dibawah bimbingan rakan ibunya, penyanyi Dayangku Intan. Bermula dari situ, beliau diberi peluang muncul di televisyen buat pertama kali pada tahun 1991 dengan mengacarakan rancangan muzikal hari raya bersama artis-artis veteran, Variasi Aidilfitri.

Beliau mula mendapat perhatian secara meluas pada 1992 apabila menyertai pertandingan Ratu Cantik Miss Malaysia World 1992 dan dinobatkan sebagai pemenang. Sejak itu, beliau mula diintai oleh ramai penerbit lebih-lebih lagi apabila wajahnya banyak muncul di pentas peragaan dan televisyen. Pada tahun 1993, Erra dipilih untuk membintangi filem arahan Datuk Yusof Haslam berjudul Sembilu di samping pelakon dan penyanyi, Awie dan Ziana Zain. Tidak lama selepas penggambaran, Erra merakamkan album EP pertamanya yang menggunakan namanya sebagai judul album dan didahului dengan single sulungnya "Cinta Abadi" pada tahun 1994. Pada tahun yang sama, beliau melancarkan kerjaya lakonannya dengan lakaran kejayaan apabila filem sulungnya itu mencatat kutipan pecah panggung, sejak itu beliau diberi jolokan sebagai "Primadona Filem Melayu Alaf Baru" sejak 1994 hingga kini apabila deretan filem-filem lakonannya selepas itu turut mencatat kejayaan, suatu pencapaian yang sukar dicapai oleh mana-mana pelakon wanita tempatan selepasnya.

Erra telah muncul dalam beberapa filem terkenal termasuk Gerak Khas The Movie (2001), Janji Diana (2004), KL Menjerit 1 (2005), Cuci (2007) dan Polis Evo 2 (2018) dengan kutipan pecah panggung keseluruhan filemnya sudahpun mencecah RM100 juta. Menerusi dua filem lakonannya, Soal Hati (2000) dan Hingga Hujung Nyawa (2004), beliau telah dinobatkan sebagai Pelakon Wanita Terbaik di Festival Filem Malaysia. Di dalam kerjaya muziknya, Erra telah menerbitkan sebanyak 6 album studio, 1 album EP serta beberapa album runut bunyi dan album himpunan. Sepanjang kerjayanya, Erra telah memenangi pelbagai anugerah di dalam kerjaya muzik, televisyen dan filem termasuk Anugerah Industri Muzik, Anugerah Bintang Popular Berita Harian dan Anugerah Skrin. Selain itu, beliau juga ialah antara artis yang menerima bayaran tertinggi dan termahal bagi suatu undangan nyanyian.
Kehidupan awal

Beliau dilahirkan pada 9 Februari 1974 di Sungai Choh, Rawang, Selangor kepada pasangan Wan Chek dan Azizah Zaik. Bapa Erra yang berketurunan Melayu, berasal dari Bengkulu, Sumatera, Indonesia, manakala ibunya anak jati Selangor. Beliau merupakan seorang yang aktif di sekolah dan menyertai banyak persatuan seperti Pengakap, St. John Ambulans Malaysia, Kelab Kebudayaan dan Kelab Bahasa Inggeris. Beliau juga aktif dalam bidang sukan dan pernah mewakili sekolah dalam acara sukan bola jaring. Erra sering bertukar sekolah disebabkan menghadapi perkara-perkara yang tidak dapat dielakkan. Erra pernah bersekolah bersama pelakon Datin Sri Umie Aida di SMK Puteri Melawati, Kuala Lumpur dan mempunyai ketinggian 168 sentimeter. Beliau pernah menjadi jurujual di sebuah pusat membeli belah, kemudian mengambil kelas malam untuk lulus Sijil Tinggi Persekolahan Malaysia (STPM) dan pada masa yang sama, beliau membantu ibu saudaranya dalam perniagaan produk jualan langsung.
Kerjaya
1992–1995: Ratu cantik, peranan lakonan awal dan filem pertama

Pada tahun 1992, Erra yang ketika itu berusia 18 tahun, menyertai pertandingan Miss Malaysia World 1992 (atau Miss Federal Territory/World 1992) yang berlangsung di Voodootheque di Jalan Ampang. Beliau memenangi gelaran tersebut sekaligus mewakili negara ke peringkat akhir di Botswana, Afrika. Pada 19 Ogos tahun yang sama, beliau dinobatkan sebagai pemenang Miss Polignac Physique 1992.

Bakat nyanyian Erra dikesan oleh penyanyi popular 80-an, Dayangku Intan, dan mengambil keputusan untuk bergiat aktif sepenuhnya dalam kerjaya muzik. Beliau mula aktif menyanyi di pesta ria sebelum berjaya mendapat kontrak rakaman Polygram Records. Pada Februari 1994, Erra melancarkan album EP sulung yang mengambil namanya sebagai judul album yang memuatkan sebanyak 5 lagu, dengan dua single yang dikeluarkan – "Cinta Abadi" dan "Bebaskan Dirimu". Lagu "Cinta Abadi" menjadi salam perkenalan beliau kepada peminatnya. Zulkifli Ali dari Berita Minggu berpendapat bahawa lagu ini "berjaya menempatkan Erra Fazira sebagai penyanyi baru berpotensi. Dengan gandingan lirik dan melodi yang indah, lagu itu memang juga sesuai dengan suaranya yang lembut dan sederhana".

Namun akibat populariti yang melonjak naik setelah bergelar Ratu Cantik Malaysia, Erra terlebih dahulu menerima tawaran untuk muncul dalam watak utama bersama-sama dengan Awie dan Ziana Zain dalam filem Sembilu arahan Datuk Yusof Haslam. Ditayangkan pada 18 Ogos 1994, filem ini mencapai kutipan pecah panggung sekaligus melonjakkan nama Erra sebagai pelakon wanita paling popular sebaris dengan pelakon wanita pada zaman itu seperti Ogy Ahmad Daud, Erma Fatima, Sofia Jane dan Tiara Jacquelina. Menerusi watak Wati lakonannya dalam filem ini, Erra telah memenangi Pelakon Filem Wanita Popular di Anugerah Bintang-Bintang Popular ke-8. Sembilu menjadi percubaan sulung beliau dalam bidang lakonan selepas berjaya mencipta nama sebagai penyanyi rakaman.

Album studio pertama beliau, Aku dan Dia dilancarkan pada April 1995 dengan single hits "Yang Terindah Hanyalah Sementara". Untuk albumnya ini, beliau meminta syarikat rakamannya memuatkan sebanyak 10 lagu, iaitu setaraf dengan album yang ada di pasaran. Album ini mendapat sambutan yang baik di pasaran sekaligus mencatat jualan tertinggi bagi penyanyi wanita (bersaing dengan Ziana Zain). Jelajah seluruh negara juga diadakan bagi mempromosikan album ini. Beliau kemudian kembali menjayakan watak Wati lakonannya dalam filem Sembilu II yang ditayangkan pada 1 Jun 1995. Pada Ogos, beliau telah diundang menjayakan rakaman rancangan TV muzikal, Hiburan Minggu Ini (HMI) terbitan Radio Televisyen Malaysia (RTM).
1996–2001: Kejayaan awal dan konsert solo pertama

Beliau melancarkan album Menyanyi Bersama pada 9 Februari 1996 bersempena dengan ulang tahun kelahirannya yang ke-22. Album ini memuatkan sebanyak 12 lagu dengan dua daripadanya dimuatkan dalam album EPnya dan 10 lagi dimuatkan dalam album Aku dan Dia. Erra bersama-sama dengan artis lain seperti Shima, Amy Search dan Rahim Maarof menjayakan konsert Benson & Hedges Light Tones Off-Limits anjuran jenama rokok, Benson & Hedges di lapan bandar utama mulai 7 Mac. Selepas Sembilu dan Sembilu II, Erra meneruskan rentetan kolaborasinya bersama Datuk Yusof menerusi filem Maria Mariana yang ditayangkan pada 13 April 1996. Beliau memegang watak sebagai Maria, seorang gadis yang baik dan cemerlang dalam pelajaran dan berjaya menjadi seorang anggota polis.

Pada Jun 1996, beliau terpilih mewakili Malaysia bagi pertandingan Voice of Asia yang berlangsung di Alma-Ata, Kazakhstan, dan berjaya menjulang nama negara apabila dinobatkan sebagai pemenang Queen of Voice of Asia pada pertandingan tersebut pada Ogos sekaligus menewskan peserta dari 23 negara. Beliau turut membawa pulang trofi yang berupa topi tradisional Kazakhstan yang bernilai RM20,000. Erra menyifatkan kunjungannya ke Kazakhstan untuk menyertai pertandingan itu meninggalkan banyak kenangan baharu buat dirinya selain berhadapan dengan pelbagai kenangan lucu termasuk pengalaman makan 'roti yang keras seperti batu'.

Bekerja di bawah arahan Yusof Kelana, Erra menjadi pelakon utama dengan kembali memegang watak Wati dalam filem Tragedi Oktober yang kembali menggandingkan beliau bersama Awie. Ditayangkan pada 23 Ogos 1996, filem ini merupakan kesinambungan daripada Sembilu II dan turut dibintangi oleh Amy Mastura dan Riezman Khuzaimi. Filem ini menjadi kejayaan komersial semasa tayangannya di pawagam apabila ia berjaya memperoleh kutipan pecah panggung sebanyak RM3.2 juta. Album keduanya, 2.5 Sayang dikeluarkan pada November 1996 dengan lagu "Pertemuan" sebagai single pertama. Lagu lain yang turut dikeluarkan sebagai single ialah "Gemilang" dan "Terpaksaku Melangkah". Ia menjadi album terakhir Erra bersama PolyGram Records selepas berjaya merakamkan 3 album bersama label rakaman itu. Pada tahun berikutnya, beliau memegang watak sebagai Julia. seorang model, pelakon dan penyanyi terkenal yang berada di puncak populariti, dalam filem romantik ngeri arahan Yusof Haslam, Gemilang. Ia ditayangkan pada 27 Mac 1997 dan merupakan satu-satunya filem lakonan beliau pada tahun itu.

Pada tahun 1998, Erra kembali melakonkan watak Maria dalam filem Maria Mariana II, kesinambungan dari filem pertama yang bertajuk sama. Beliau menubuhkan syarikat sendiri, Erra Fazira Entertainment untuk menguruskan persembahan dan kerjaya lakonannya. Menerusi syarikat miliknya ini, beliau bertanggungjawab mencungkil bakat penyanyi Naqiu Boboy yang ketika itu baru berusia 13 tahun. Erra membuat penampilan sulungnya di teater dengan menjayakan pementasan teater Selendang Umi karya Sasterawan Negara, Noordin Hassan yang berlangsung dari 23 Oktober sehingga 1 November 1998 di Panggung Ekperimen, Kompleks Budaya Negara. Selepas meninggalkan Polygram, beliau menandatangani kontrak rakaman bersama Sony Music Malaysia untuk meneruskan kerjaya seninya sebagai artis rakaman, seterusnya muncul bersama album Kini yang merupakan album pertamanya bersama Sony Music selepas muncul dengan 3 album terdahulu bersama Polygram. Dikeluarkan pada 10 Ogos 1999, antara lagu yang dikeluarkan sebagai single ialah "Jendela Hati", "Teman Bicara" dan "Berteman Sepi". Album ini turut memuatkan lagu "Pasrah" sebagai trek bonus, kemudiannya menjadi lagu tema filem Pasrah lakonannya. Pada 1 Oktober, Erra menjayakan konsert solo pertamanya, Konsert Live Bersama Erra Fazira – Kini yang diadakan di Dewan Merdeka, Pusat Dagangan Dunia Putra (PWTC; kini Pusat Dagangan Dunia Kuala Lumpur atau WTCKL) yang disaksikan oleh 2,000 penonton.

Pada 8 Januari 2000, Erra meneruskan rentetan kerjasamanya bersama Yusof Haslam dengan membintangi filem Pasrah yang mana beliau memegang watak utama, Farah Diba, seorang gadis biasa menjadi seorang peragawati terkenal setelah dia dimahkotakan sebagai Ratu Cantik Malaysia. Dalam filem ini, beliau digandingkan bersama Norman Hakim yang memegang watak Hafsham. Beliau kemudiannya berlakon bersama Afdlin Shauki dalam filem Soal Hati arahan Othman Hafsham, dengan melakonkan watak sebagai Nurul Ain. Persembahan beliau dalam filem ini melayakkan Erra memenangi Pelakon Wanita Terbaik di Festival Filem Malaysia ke-13. Beliau turut menyumbangkan runut bunyi filem ini dengan mempersembahkan 4 lagu termasuk lagu tema filem ini yang bertajuk sama.

Single beliau, "Sandarkan" di samping lagu nyanyian Datuk Siti Nurhaliza "Lakaran Kehidupan" (dari album Safa) telah dipilih oleh TV3 sebagai sebahagian daripada kempen Kurniaan Harapan bagi mengumpul dana untuk Persatuan Bagi Orang Buta Malaysia (MAB). Muzik video bagi kedua-dua lagu ini difilemkan dalam 3D di mana penonton TV3 memakai kaca mata 3D bagi menontonnya. Lagu "Sandarkan" kemudian dimuatkan dalam album kompilasi Koleksi Istimewa Buatmu. Erra kemudian memegang watak sebagai Inspektor Shafikah dalam filem Gerak Khas The Movie yang berdasarkan daripada siri drama TV kepolisan, Gerak Khas. Ditayangkan pada 1 Mac 2001, ia turut dibintangi oleh AC Mizal, Abby Abadi, Rosyam Nor dan Norman Hakim. Pada 25 Oktober 2001, Erra meminjamkan suaranya untuk watak Putih dalam filem animasi Putih arahan Rashid Sibir yang berdasarkan daripada cerita rakyat "Bawang Putih Bawang Merah". Filem terbitan Fine Animation ini turut menampilkan lakonan suara M. Nasir, Raja Azura, Wan Maimunah dan Mustapha Maarof.
2002–2009: Zaman kegemilangan dan puncak populariti

Pada 3 April 2002, album keempat Erra, Sampai Bertemu dilancarkan. Lagu "Sampai Bertemu" dikeluarkan sebagai single pertama dan telah terpilih menduduki carta di beberapa stesen radio termasuk Manis FM, Radio Muzik, RMKL (kini KL FM) dan Best 104. Tenaga kerja album ini terdiri daripada Rosli Selasih, KRU, Adnan Abu Hassan, Fauzi Marzuki, Habsah Hassan, dan Amran Omar. Bagi mempromosikan album ini, Erra mengadakan jelajah promosi di 7 lokasi di seluruh Malaysia bermula 14 April sehingga 5 Mei 2002. Selain itu, terdapat juga sebuah lagu duet berjudul "Nada Kasih" bersama penyanyi Indonesia, Rio Febrian. Pada masa yang sama, kelab peminat Erra iaitu "Bersama Erra" juga mula dirasmikan sempena pelancaran album ini dimana ia merupakan gabungan peminat yang aktif menyokongnya secara tidak rasmi sejak 1995. Kelab peminat ini bertahan hingga kini dengan pelbagai aktiviti diadakan bersama Erra.

Pada 29 Ogos 2002, Erra dan penyanyi kumpulan KRU, Yusry Abdul Halim (kemudian menjadi suaminya) digandingkan buat pertama kali di layar lebar menerusi filem komedi romantik, Mr. Cinderella arahan Ahmad Idham. Beliau turut menyumbangkan suaranya untuk lagu tema filem ini yang bertajuk "Ucapkanlah" menampilkan duet bersama Yusry. Selepas itu, beliau dan Afdlin Shauki menjayakan peranan masing-masing dalam filem Soalnya Siapa, kesinambungan daripada filem Soal Hati. Penggambaran dijalankan di Universiti Sains Malaysia (USM) dan ditayangkan pada 25 Disember 2002. Beliau menjadi salah seorang daripada beberapa penyanyi tempatan yang menyumbangkan suara untuk lagu tema kempen Aman Malaysia bertajuk "Semarak Kedamaian". Artis lain yang turut menyumbangkan suara mereka ialah Hattan, Siti Nurhaliza, Fazley Yaakob dan Ning Baizura.

Erra kembali digandingkan bersama Rosyam Nor menerusi filem Janji Diana yang mana beliau melakonkan watak tajuk. Ia berkisarkan tentang Diana, seorang gadis bermasalah yang menyalahkan bapanya diatas kematian ibunya dan mempunyai masalah mempercayai lelaki sehingga dia bertemu dengan Haikal lakonan Rosyam. Beliau mengorak langkah menjadi penerbit filem apabila bekerjasama dengan Metrowealth Movies Production untuk filem Cinta Kolestrol. Filem yang ditayangkan pada 25 September 2003, menuntut Erra mencuba mekap latex ini mencatat kutipan pecah panggung RM3.8 juta, malah sebagai penerbit, Erra meraih anugerah Filem Box Office di Festival Filem Malaysia ke-17, dimana ia merupakan anugerah FFM pertama buat Erra di luar bidang lakonan. Erra juga mempunyai peranan undangan khas dalam filem aksi komedi, MX3 lakonan Saiful Apek, Zul Yahya dan Faizal Hussein arahan Yusof Kelana.

Pada 16 Januari 2004, Erra melancarkan album studio keenamnya, Kini Kembali yang mengandungi 12 lagu, termasuk lagu duet bersama suaminya ketika itu, Yusry, "Jika Kau Tiada" dan sebuah lagu minus one, "Hanya Di Mata". Kerjasamanya bersama suaminya diteruskan menerusi filem Kuliah Cinta yang ditayangkan tidak lama kemudian. Erra muncul dengan watak berat Nora Halim dalam filem Hingga Hujung Nyawa arahan A. Razak Mohaideen. Menerusi watak ini Erra perlu melakonkan watak di peringkat umur berbeza iaitu daripada remaja hingga ke warga emas. Menerusi filem ini Erra meraih anugerah Pelakon Wanita Terbaik FFM buat kali kedua, menewaskan beberapa saingan sengit pada ketika itu. Di bawah syarikat miliknya, Erra Fazira Entertainment, Erra mengacarakan rancangan Fesyen Tempo untuk siaran di TV1 yang mana beliau turut berkhidmat sebagai penerbit. Beliau kemudian digandingkan bersama Farid Kamil menerusi filem seram pertama lakonannya, 7 Perhentian yang ditayangkan pada 14 November 2004 dengan memegang watak sebagai Sue. Ini merupakan filem ketiga lakonan bersama Erra dan Farid selepas Cinta Kolesterol dan Kuliah Cinta. Ditanya mengenai keputusannya menerima tawaran berlakon dalam 7 Perhentian, Erra berkata kepada Utusan Malaysia: "Erra terima tawaran berlakon filem ini kerana mahu mencuba bakat dalam filem seram".

Beliau ialah salah seorang daripada beberapa artis Malaysia yang menyumbangkan suara untuk sebuah lagu khas bertajuk "Suluhkan Sinar". Diterbitkan oleh KRU dan dikeluarkan pada Januari 2005, lagu ini ditujukan khas kepada mangsa-mangsa tragedi gempa bumi dan tsunami Lautan Hindi 2004 dan dirasmikan oleh Timbalan Perdana Menteri ketika itu, Najib Razak. Artis-artis lain yang terlibat dalam projek ini ialah peserta-peserta Akademi Fantasia, AC Mizal, Dayang Nurfaizah, Alleycats, Jaclyn Victor dan Anita Sarawak. Pada tahun yang sama juga, Erra berlakon dalam 5 filem. Antaranya ialah, melakonkan watak pembantu dalam filem Sembilu 2005, pembikinan semula dari filem 1994 lakonannya, sebagai Cikgu Erra, seorang guru sekolah, kemudian digandingkan kembali bersama Afdlin Shauki dalam filem Gila-Gila Pengantin Popular, kerjasama kedua Erra di bawah arahan Aziz M. Osman dan memegang watak sebagai Nina, rakan karib Shahrol dalam KL Menjerit 1.

Erra juga berpeluang mengadakan konsert solo di Perth, Australia pada Februari 2005. Konsert Erra Fazira Live in Perth itu dihadiri oleh ramai warga Australia berketurunan Melayu serta rakyat Malaysia dan Indonesia yang bermastautin di sana. Yusry turut menemani Erra dalam dua buah lagu duet mereka. Beliau kembali bekerjasama dengan Rosyam Nor menerusi filem Castello yang ditayangkan pada 9 Januari 2006, memegang watak sebagai Chalita, seorang wanita Thai dan isteri kepada Castello dan ibu kepada Phim. Filem ini turut dibintangi oleh Que Haidar dan Liyana Jasmay dan menerima tajaan daripada Biskut Julie's yang turut mengeluarkan produk biskut Julie’s Castello bagi mempromosikan filem ini. Erra mula mengumpul bahan terbaru untuk album studio ketujuhnya, Ya Atau Tidak. Album ini dikeluarkan pada 12 Jun 2006 merupakan album studio terakhirnya dalam kerjayanya sebagai penyanyi. Ya Atau Tidak mengandungi 10 lagu baru termasuk sebuah lagu yang dirakamkan dalam bahasa Bangkahulu, iaitu "Wang Kite Gale".

Pada tahun berikutnya, beliau menumpukan perhatian sepenuhnya kepada kerjaya lakonan dengan berlakon dalam filem Qabil Khushry Qabil Igam lakonan bersama Hans Isaac dan Rusdi Ramli dengan memegang watak sebagai Karisma. Ia merupakan satu-satunya filem lakonannya bagi tahun 2007. Erra kemudian berlakon dalam tiga filem bagi tahun 2008, iaitu Cuci, Anak dan Los dan Faun. Tawaran berlakon drama juga diperolehinya apabila beliau ditawarkan berlakon dalam drama Mertua vs Menantu dengan memegang watak Nurul Ain, watak yang pernah dilakonkannya dalam filem Soal Hati dan Soalnya Siapa?.

Pada Mei 2008, beliau bersama-sama dengan Aaron Aziz dan Lisa Surihani menandatangai kontrak sebagai Wajah Eksklusif Astro sekaligus menandakan Erra bersedia untuk muncul sebagai pelakon TV. Pada majlis cukur jambul anak sulungnya, Engku Aleesya, Erra mengumumkan beliau dan suami serta anak akan muncul dalam rancangan realiti 10 episod, Gugu Gaga Erra sekaligus menjadikan Erra sebagai artis Malaysia pertama yang muncul dengan rancangan realiti mengenai anak sulungnya. Siri ini, yang disiarkan di Astro Ria dari 9 Jun sehingga 11 Ogos 2009, berkisarkan tentang pengalaman Erra sebagai ibu selama 10 minggu di mana rakaman rancangan ini turut paparkan aktivitinya.
2010–2014: Penurunan kerjaya dan terus berlakon

Kerjaya filem Erra agak menurun setelah membuat kemunculan di kaca televisyen dan berumahtangga buat kali kedua dan melahirkan anak. Erra banyak muncul dalam drama komedi romantik dan juga menjadi pengacara untuk beberapa program TV terbitan Astro. Namun, tawaran berlakon filem tetap diterimanya apabila berlakon dalam filem Andartu Terlampau... 21 Hari Mencari Suami! (2010) lakonan Haliza Misbun dan pelakon Indonesia, Ari Wibowo, kemudian beliau berlakon dalam pementasan teater Muzikal Tun Mahathir dengan memegang watak sebagai isteri bekas Perdana Menteri, Siti Hasmah Mohd Ali. Beliau merupakan antara artis yang menyumbangkan suara untuk lagu bertajuk "Harapan Tanpa Suara" ciptaan S. Atan dan lirik oleh Habsah Hassan untuk kempen Kami Prihatin anjuran Utusan Malaysia. Artis lain turut terlibat dalam rakaman lagu ini ialah Siti Nurhaliza, Misha Omar, Anuar Zain, Mawi, Aishah, Maya Karin dan lain-lain.

Pada tahun 2011, Erra membuat kemunculan dalam filem langganan di Astro Citra Eksklusif iaitu Sanggul Beracun arahan Sabri Yunus, bergandingan bersama Nam Ron. Filem berlatar belakangkan era awal kurun ke-20 ini merupakan adaptasi daripada kisah mitos lagenda Che Aminah yang berkahwin dengan 100 lelaki untuk membunuh mereka bagi mengekalkan kecantikan. Menerusi filem ini Erra meraih pencalonan sebagai Pelakon Wanita Terbaik di Anugerah Televisyen Asia 2011 yang berlangsung di Singapura. Setelah itu Erra muncul sekali lagi dalam filem langganan arahan Sabri iaitu Parut Asyikin bergandingan buat pertama kali dengan aktor hebat Eman Manan.

Pada 13 Februari 2011, Erra menjadi salah seorang mentor dalam Mentor musim kelima dengan membimbing pesertanya, Salma Asis sekaligus memenangi pertandingan itu. Pada 13 Oktober, beliau berlakon bersama-sama dengan Christopher Atkins dalam sebuah filem usahasama Hollywood-Bollywood yang bertajuk Hidden dengan memegang watak sebagai Dian. Filem yang menjalani penggambaran pada 2007 berkisarkan tentang Dian, seorang wanita yang bimbang melihat anak lelakinya, Adam, yang membesar tidak seperti kanak-kanak lain. Sikap Adam yang suka bersembunyi membuatkan hatinya bertambah resah. Dari 28 Januari sehingga 14 April 2012, Erra menjadi penasihat bersama-sama dengan Rosyam Nor dan Umie Aida untuk rancangan pencarian bakat Pilih Kasih musim ketiga yang bersiaran di TV1. Sebagai penasihat kepada peserta, beliau berkongsi pengalaman dan ilmunya serta memberi bimbingan berterusan kepada para peserta berkaitan selok-belok dunia lakonan tanah air.

Beliau berlakon dengan memegang watak sebagai Julia di samping barisan pelakon yang terdiri daripada Lisa Surihani, Zahiril Adzim, Azhan Rani dan Raja Ilya dalam drama Mana Hilangnya Juwita mengangkat kisah penculikan. Ia mengisahkan tentang Anggun yang datang ke Kuala Lumpur untuk mencari adiknya, Juwita yang hilang. Drama ini disiarkan di Astro Ria dari 9 Julai 2012 sehingga 15 Oktober 2012 sebanyak 15 episod. Pada 4 Oktober, Erra berlakon dalam filem komedi romantik, Ngorat arahan A. Razak Mohaideen lakonan Iedil Dzuhrie Alaudin (dikreditkan sebagai Iedil Putra) yang mana Erra memegang watak sebagai Keyra. Beliau kemudian menjadi pengacara rancangan bual bicara Primadona bersama Raja Azura, Ziela Jalil dan Rozita Che Wan yang bersiaran di Astro Prima bermula 2 November.

Kemudian, pada tahun 2013, beliau berlakon bersama Faizal Hussein, Wawa Zainal dan Niezam Zaidi dalam filem aksi jenayah, Longkai dengan melakonkan watak sebagai Zarina. Ini kemudian diikuti oleh drama Ammara Batrisya arahan Erma Fatima lakonan bersama Umie Aida. Dalam drama ini, beliau memegang watak Batrisya, seorang selebriti popular yang menempa nama menerusi bidang pengacaraan. Pada masa yang sama, beliau berduet bersama Umie menerusi lagu "Hanya Kau". Erra tidak menerima sebarang tawaran berlakon filem dan drama bagi tahun 2014, sebaliknya menerima tawaran berlakon teater. Beliau digandingkan bersama Ziana Zain dan Awie dalam sebuah pementasan teater muzikal bertajuk Konsert Teaterikal Suara Kita yang dipentaskan di Panggung Sari, Istana Budaya dari 3 hingga 9 Mac 2014. Ini kemudian diikuti oleh teater Takhta 3 Ratu yang juga dipentaskan di Istana Budaya dari 13 sehingga 22 Disember 2014 dengan memegang watak sebagai Lela Wangsa.
2015–kini: Kejayaan berterusan dan projek terkini

thumb|Erra (dua dari kiri), Amy Mastura dan [[Ziana Zain sebagai tetamu undangan dalam MeleTOP pada 2015.]]

Pada 30 Oktober 2015, Erra mengambil bahagian dalam konsert Ku Mohon Tuhan Berikan Aku Cinta, yang turut menampilkan artis lain seperti Anuar Zain, Akim & The Majistret, Opick, Raihan, Ebiet G Ade, Humood Al Khudeer dan Zain Bikha, yang berlangsung di Stadium Malawati, Shah Alam. Setahun kemudian, beliau kembali digandingkan bersama Awie dalam filem drama romantik, Warna Cinta Impian yang ditayangkan di pawagam pada 31 Mac 2016. Pada 8 hingga 14 Ogos 2016, beliau menjayakan pementasan teater Mencari Sumaiyah arahan Dira Abu Zahar lakonan bersama Afdlin Shauki, Sherry Alhadad, Nadia Aqilah, Ruzana Ibrahim dan Aisya Hasnaa yang berlangsung di Panggung Sari, Istana Budaya. Zaidi Mohamad dari Berita Harian berpendapat bahawa lakonan Erra sebagai Sumaiyah dalam Mencari Sumaiyah kelihatan "tampak bersahaja".

Erra digandingkan bersama penyanyi Singapura, Taufik Batisah dalam filem Soulmate Hingga Jannah yang ditayangkan pada 16 Februari 2017. Beliau kemudian berlakon dalam dua drama TV bagi tahun 2017, iaitu Dia Bidadariku sebagai Suri dan My Darling, Inspektor Daniel sebagai ASP Maria. Dari 2018 sehingga 2020, beliau menjadi salah seorang pelakon utama Gerak Khas, memegang watak sebagai ASP Jeslina. Beliau kemudian menyertai barisan pelakon ensembel yang diterajui oleh Zizan Razak dan Shaheizy Sam dalam filem Polis EVO 2 yang mana beliau memegang watak sebagai SAC Dato' Azizat Mansor. Ditayangkan pada 22 November 2018, filem ini menjadi kejayaan komersial apabila berjaya meraih kutipan pecah panggung sebanyak RM22 juta. Pada Mac 2019, Erra menggalas tanggungjawab besar sebagai juri untuk rancangan pencarian bakat pelawak, Miss Lawak di Astro Warna. Beliau bersama Norman Hakim dan Siti Elizad mengacarakan rancangan Mingguan Wanita di Astro Prima, berdasarkan daripada majalah terbitan Karangkraf dengan tajuk sama.

Filem Wangi lakonan bersama Sharnaaz Ahmad dan Nabila Huda merupakan satu-satunya penampilan layar lebarnya bagi tahun 2019. Beliau melakonkan watak sebagai Nor yang disifatkannya akan berhadapan dengan lebih daripada seorang suami yang curang. Dikeluarkan pada 5 September 2019, filem ini mengisahkan tentang seorang wanita yang selepas bersalin, mulai merasa tertekan di rumahnya kerana perkara luar biasa semakin berlaku pada rumah dan anaknya, semuanya selepas rakan serumahnya hilang. Erra muncul dengan single terbaharu, "Menangkah Cinta" pada 27 September 2019. Lagu ini ialah hasil nukilan sepenuhnya oleh Hafiz Hamidun dengan liriknya ditulis oleh Rudy Imran Shamsudin (Iman Imran) dan merupakan rakaman rasmi pertamanya dalam tempoh 13 tahun sejak album terakhirnya, Ya Atau Tidak (2006). Muzik videonya juga telah diterbitkan bagi mempromosikan single ini, dan dibintangi oleh Shahir Zawawi. Beliau kemudian berlakon bersama Sherry Alhadad, Azhan Rani dan Sharifah Sakinah dalam filem drama komedi Bikin Filem (2020). Ia mengisahkan tentang seorang bekas bintang filem terkenal dengan gosip-gosip liar. Dalam filem arahan M. Hitler Zami ini, beliau melakonkan watak sebagai Datin Azizah. Ia ditayangkan di Astro First pada 5 November 2020 dan tidak ditayangkan di pawagam dan juga menjadi satu-satunya filem lakonannya dalam tahun 2020.

Selepas Gerak Khas berakhir, beliau kembali menjayakan watak ASP Jeslina dalam Gerak Khas Undercover (2021–2022) yang disiarkan di TV3, Selepas dua tahun tidak membintangi filem, Erra muncul dalam tiga filem pada tahun 2022. Antaranya ialah filem drama keluarga, Kongsi Raya lakonan Wilson Lee dan Qasrina Karim dengan memegang watak sebagai Sarah, ibu kepada Sharifah lakonan Qasrina dan isteri kepada Rahim lakonan Harith Iskander. Ini kemudian diikuti oleh filem drama seram, Rumah. Ia mengisahkan tentang seorang ibu tunggal, Maya yang cuba memberikan kesenangan dan keselamatan untuk anak perempuannya yang bernama Bella. Filem ini turut dibintangi oleh Puteri Balqis, Mak Jah, Sofea Shaheera, Asward Naslim dan Riki Rikando. Dalam satu temubual bersama Murai.my, Erra mengakui wataknya di dalam filem itu begitu dekat dengan pengalaman hidupnya dan berkata: "Saya tertarik dengan apa yang mendiang (Kay) beritahu dan gambarkan sementelah saya juga seorang ibu tunggal kepada seorang anak perempuan. Jadi sedikit sebanyak saya ada pengalaman yang berkait dengan jalan cerita filem ini,". Wafa Awla dari portal Getaran mengulas: "Mungkin kerana di luar filem Erra memang seorang ibu sementara [Puteri] Balqis pula membesar tanpa bapa, mereka dilihat begitu serasi di skrin".

Pada April 2022, beliau melancarkan saluran YouTube beliau sendiri yang diberi nama Keep in Touch with Erra Fazira. Menurut Erra, beliau sebenarnya sudah lama merancang untuk mewujudkan saluran YouTubenya itu tetapi terpaksa ditangguhkan akibat kekangan masa. Ia telah menerima sebanyak 420 pengikut selepas pelancaran rasminya dan video pertama yang dikeluarkan oleh Erra di salurannya ialah berkaitan dengan kisahnya di bulan Ramadan. Pada 7 Februari 2023, beliau menjadi penyampai radio Sinar dengan digandingkan bersama Falyq Hikyle dan Hefny Sahad menerusi slot Duo Sinar. Untuk kerjaya baharunya itu, beliau juga meminta tip daripada penyampai radio berpengalaman seperti Linda Onn dan Halim Othman. Kemudian, beliau menjadi pelakon utama bersama Sophia Albarakbah dan Syafie Naswip, Jalaluddin Hassan dan Kazar Saisi dalam drama Raya, Selalu Ada terbitan Kerajaan Negeri Selangor yang disiarkan di TV2 pada 3 Mei 2023. Dalam drama ini, beliau memegang watak sebagai Dr. Jayyana. Menteri Besar Selangor, Amirudin Shari dan EXCO Kebudayaan, Borhan Aman Shah membuat penampilan khas dalam drama ini. Kemudian, beliau berlakon dalam filem seram komedi, Sue-On dengan melakonkan watak sebagai Cik Nab. Filem ini dibintangi oleh Reen Rahim sebagai watak tajuk.
Bakat dan penerimaan media

Bakat serba boleh Erra dikenali menerusi hasil kerjanya sebagai penyanyi, dengan lagu-lagunya yang mempunyai pelbagai genre yang merangkumi pop, balada dan rancak. Dalam satu temubual berasingan bersama Berita Harian dan The Malay Mail, Erra berkata, beliau memilih kerjaya nyanyian sebagai "cinta pertama" beliau. Beliau dinyatakan berkata: "Erra akan terus cuba, meletakkan nyanyian sebagai kerjaya utama kerana Erra mula dikenali sebagai penyanyi dan lakonan hanya datang selepas diberi peluang oleh Yusof Haslam".

Dalam kerjaya lakonannya, Erra terus dijulang sebagai Primadona Filem Melayu biarpun dibanjiri oleh ramai bakat baharu, malah populariti beliau sebagai pelakon terus harum dan dikenang sebagai antara pelakon wanita paling berpengaruh di dalam sejarah perfileman Melayu. Telah membintangi lebih daripada 40 filem sejak memulakan kerjaya lakonan pada 1994, beliau juga ialah pelakon wanita yang menjana pendapatan tertinggi dalam sejarah perfileman Malaysia. Bekas wartawan Utusan Malaysia, Khadijah Ibrahim berpendapat bahawa Erra "sering dikaitkan dengan watak-watak sebagai remaja, perempuan lemah lembut dan suka bersedih yang dianggap kurang mencabar kebolehannya sebagai pelakon", malah berpandangan bahawa "masih banyak yang kurang berpuas hati dengan apa yang ditampilkan" oleh beliau. Bekas wartawan New Straits Times, Hafidah Samat percaya bahawa Erra ialah "penyeri industri pembikinan filem, cemerlang dalam drama komedi dan sentimental yang membolehkannya berkembang sebagai pelakon". Dennis Chua, menulis untuk akhbar sama berpendapat bahawa Erra memiliki "kecantikan serba-boleh". Dalam satu temubual bersama mStar Online pada tahun 2011, Erra mengakui tidak mengambil berat terhadap gelaran 'Primadona Filem Melayu' yang diberikan kepadanya dan menganggapnya sebagai "sesuatu di angin lalu sahaja".

Menulis untuk mStar Online, Siti Azira Abd Aziz memuji beliau kerana memiliki "raut wajahnya yang cantik jelita" dan "masih kelihatan cantik". Ditanya mengenai prinsip ketrampilan seorang wanita yang dipegangnya, Erra berkata: "Setua mana seseorang itu, ketrampilan hendaklah dijaga tetapi ia perlulah sesuai dengan diri seseorang. Bagi saya, pakaian mencerminkan peribadi seseorang itu. Jadi kecantikan dan penampilan amat penting kerana orang luar akan mentafsir diri seseorang itu berdasarkan apa yang dilihat". Pengarah filem, Yusof Haslam yang mengarahkan Erra dalam filem-filem arahannya seperti Sembilu, Maria Mariana, Pasrah dan Gerak Khas The Movie, memuji versatiliti beliau dan berpendapat bahawa "pencapaian artistiknya semakin meningkat dan habuan materialistiknya juga kian terangkat. Segala-gala yang dipegang Erra Fazira nampaknya menjadi emas".
Cabang lain
Kedermawanan

Pada Ogos 2004, Erra dipilih sebagai jaguh memerangi kanser payudara menerusi kempen Kiss Goodbye To Breast Cancer yang dianjurkan oleh Avon Cosmetics. Erra dan beberapa artis lain termasuk Siti Nurhaliza, Vanida Imran, Awal Ashaari dan Que Haidar melelong barangan milik mereka dalam usaha amal bagi mengumpul dana untuk Tabung NSTP Untuk Gaza bagi mangsa kekejaman Zionis Israel dalam kempen amal Doa Buatmu Palestin anjuran Yayasan Seni Karya Prihatin Malaysia dengan kerjasama Kementerian Perpaduan, Kebudayaan, Kesenian dan Warisan (KPKKW) yang diadakan pada 31 Januari dan 1 Februari 2009.

Pada November 2010, beliau telah bekerjasama dengan pengeluar alat tulis, Staedtler dengan menubuhkan Erra Fazira Art Club (EAC) dengan tujuannya untuk menyemai kreativiti kanak-kanak dan mengeratkan hubungan anak dengan ibu bapa. Dalam satu temubual kepada pemberita, Erra berkata, idea untuk menubuhkan kelab ini tercetus apabila beliau menyedari bahawa usaha memupuk pemikiran dan kemahiran kreatif kanak-kanak harus bermula sejak mereka kecil lagi. Sehingga Februari 2011, kelab ini telah menerima 1,000 keahlian sejak penubuhannya. Selain itu, Dana Erra Fazira-Staedtler turut ditubuhkan bagi membantu kanak-kanak yang kurang bernasib baik menerusi setiap pembelian produk Steadtler dengan logo kelab. Pada tahun 2021, beliau bekerjasama dengan jenama pelitup muka perubatan, Himaya bagi menyokong usaha kerajaan mengekang penularan pandemik COVID-19. Beliau dan Himaya menyumbangkan pelitup muka bernilai RM14,000 kepada pertubuhan bukan kerajaan (NGO) seperti Syria Care dan lain-lain dalam usaha menangani COVID-19.
Penajaan produk

Erra juga telah dilantik sebagai duta dan jurucakap untuk pelbagai jenama terkenal, antaranya ialah sebagai duta untuk jenama sabun, Lux selama 3 tahun. Beliau juga telah dipilih sebagai duta bagi produk kecantikan Avon, serta jenama lain seperti TM Touch, Zaitun dan Vanish. Pada tahun 2009, Erra dipilih sebagai jurucakap SlimWorld. Pada Mac 2021, beliau bersama-sama dengan Wany Hasrita dilantik sebagai duta produk pelitup muka, Himaya.
Perniagaan

Pada November 2006, Erra melancarkan jenama kosmetiknya sendiri yang diberi nama Ferra KosmoLook. Menurut Erra, idea untuk memiliki jenama kosmetiknya sendiri diilhamkan oleh minatnya terhadap wangian sejak zaman persekolahannya. Produk di bawah jenama Ferra KosmoLook menjalani proses penyelidikan dan pembangunan (R&D) di Jerman. Produk kosmetiknya itu dihentikan pengeluarannya pada tahun 2010 selepas 4 tahun berada di pasaran. Dalam satu temubual bersama Astro Gempak pada tahun 2017, Erra menyifatkan kegagalan sewaktu melancarkan Ferra KosmoLook membuatkan beliau lebih berhati-hati dan berkata: "Apa yang terjadi dahulu saya ambil sebagai pengajaran. Kegagalan dahulu saya ambil sebagai satu memori yang mendewasakan. Saya anggap semuanya telah berlalu dan apa yang berlaku dahulu membuatkan saya lebih berhati-hati".

Erra turut menjalankan perniagaan menjual tudung, jubah, baju dan biskut yang mana semuanya disatukan di bawah entiti perniagaan tunggal yang dikenali sebagai Rara by Erra Fazira. Selain itu, beliau bekerjasama bersama rakan artis, Umie Aida dengan menghasilkan koleksi jenama baju kurung, Max Chic.
Kehidupan peribadi

Erra menjalin hubungan cinta bersama penyanyi rock dan pelakon, Awie setelah sama-sama membintangi filem Sembilu. Mereka mengikat tali pertunangan pada 5 Oktober 1997 sebelum akhirnya memutuskan pertunangan dengan episod kontroversi pada hujung 1998. Awie kemudiannya berkahwin dengan penyanyi, Arni Nazira pada Disember 1998.

Erra kemudiannya bercinta dengan penyanyi kumpulan KRU, Yusry Abdul Halim setelah sama-sama menjalani sesi fotografi majalah Media Hiburan pada tahun 1998. Mereka mula berhubungan serius pada tahun 2001 setelah hampir 3 tahun berkenalan rapat.

Erra Fazira diijabkabulkan dengan Yusry pada 15 Jun 2003 di Masjid At-Taqwa, Taman Tun Dr Ismail, Kuala Lumpur. Pada 16 Jun 2006, perkahwinan mereka disahkan berakhir apabila Yusry mengaku di hadapan hakim syari'e bahawa beliau sendiri melafazkan talak satu kepada isterinya pada 26 April 2006 di kediaman mereka.

Pada Jun 2007, beliau sekali lagi menjadi fokus episod kontroversi apabila beliau menjadi subjek cerita orang ramai apabila aktor Hans Isaac mengumumkan dia sudah tidak bercinta dengan Erra. Sebelum itu, baik Erra mahupun Hans; masing-masing menafikan mempunyai ikatan cinta. Kisah itu terus panas apabila Ketua Pegawai Operasi Suria FM ketika itu, Engku Emran Engku Zainal Abidin dikaitkan sebagai punca keretakan hubungan Erra dan Hans.

Perkahwinan Erra dan Emran pada 25 Oktober 2007 menamatkan spekulasi media. Beliau sah menjadi tunangan Engku Emran dalam satu majlis sederhana di kediamannya di Damansara Kim pada 7 September 2007. Setelah hampir dua tahun menjalani kehidupan tanpa suami, Erra Fazira akhirnya selamat diijabkabulkan dengan Emran di Restoran Puteri. Hanya senaskah al-Quran sebagai hantaran perkahwinan.

Pada 30 Mac 2009, Erra dan Emran dikurniakan cahaya mata bernama Engku Aleesya. Pun begitu, kisah anak sulung Erra menjadi bualan media apabila Erra dikatakan menyorokkan anaknya daripada media selama tempoh berpantang. Pada 17 Februari 2014, Erra dan Emran telah sah bercerai dengan talak satu.

Erra sebelum ini pernah menjalin hubungan dengan penyanyi yang juga bekas peserta dan juara Akademi Fantasia musim kelapan, Shahir Zawawi dari 2016 sehingga 2019. Namun, Erra mengumumkan hubungannya dengan Shahir telah berakhir selepas pelbagai khabar angin yang diperkatakan tentang hubungan mereka dan menganggap apa yang berlaku kerana tiada jodoh antara mereka berdua.

Beliau juga bersahabat baik dengan pelakon, Umie Aida dan penyanyi dangdut, Amelina.

Erra bertudung penuh pada awal Jun 2015 selepas mengambil keberkatan malam nisfu Syaaban. Di waktu lapangnya, beliau juga mempunyai hobi meminati sukan permotoran.
Filemografi dan anugerah

Filem-filem lakonan Erra telah mencapai kutipan pecah panggung tertinggi mencecah RM100 juta setakat 2020, antaranya termasuk:


* Sembilu (1994)
* Maria Mariana (1996)
* Tragedi Oktober (1996)
* Gerak Khas The Movie (2001)
* Hingga Hujung Nyawa (2004)
* Hantu Kak Limah (2018)
* Polis EVO 2 (2018)


Erra telah dinamakan sebagai Pelakon Wanita Pilihan di Anugerah Skrin 1996 bagi persembahannya dalam filem Sembilu II (1995). Bagi watak lakonannya sebagai Nurul Ain dalam Soal Hati, beliau telah memenangi Festival Filem Malaysia ke-15 bagi Pelakon Wanita Terbaik dan Anugerah Skrin 2001 bagi kategori sama. Beliau juga dinobatkan sebagai pemenang bagi kategori yang sama di Festival Filem Malaysia ke-18 menerusi watak Nora Halim dalam Hingga Hujung Nyawa. Selain itu, bagi peranan lakonannya di televisyen, beliau dicalonkan bagi kategori Pelakon Wanita Terbaik (Drama) di Anugerah Skrin 2011 bagi persembahannya dalam telefilem Sanggul Beracun, namun dimenangi oleh Umie Aida menerusi telefilem Air Mata Salina. Pada Oktober 2022, Erra terpilih dalam kalangan 12 penerima Anugerah Ikon Ekspresi Seni pada program Eksplorasi Komuniti Kreatif Keluarga Malaysia yang disampaikan oleh bekas Perdana Menteri, Ismail Sabri Yaakob. Pada 23 Februari 2024, beliau menerima trofi Anugerah Primadona Telenovela di Anugerah Telenovela Ke-9 yang berlangsung di Pusat Dagangan Dunia Kuala Lumpur (WTCKL).
Diskografi

;Album studio
* Aku dan Dia (1995)
* 2.5 Sayang (1996)
* Kini (1999)
* Sampai Bertemu (2002)
* Kini Kembali (2004)
* Ya Atau Tidak (2006)
Konsert dan jelajah

* Konsert Bersama Erra Fazira, Dewan DBKL Kuala Lumpur (1999)
* Erra Fazira Live in Perth, Australia (2005)
* Gempak Selebriti Astro Tour (2008) - di beberapa lokasi terpilih
Radiografi
Catatan
Rujukan
Pautan luar

*
* Erra Fazira di Discogs
* Erra Fazira di AllMusic
*
*
*




Kategori:Erra Fazira
Kategori:Orang hidup
Kategori:Penyanyi wanita Malaysia
Kategori:Pelakon wanita Malaysia
Kategori:Orang dari Selangor
Kategori:Orang Malaysia berketurunan Sumatera
Kategori:Orang Malaysia berketurunan Melayu
Kategori:Muslim Malaysia
Kategori:Penyanyi berbahasa Melayu
Kategori:Peragawati Malaysia
Kategori:Pelakon wanita Malaysia abad ke-20
Kategori:Pelakon wanita Malaysia abad ke-21
Kategori:Pengacara televisyen Malaysia
Kategori:Pelakon televisyen Malaysia
Kategori:Pelakon filem Malaysia
Kategori:Pelakon pentas Malaysia
Kategori:Ahli perniagaan Malaysia
2001